കോണ്ഗ്രസ് വിടുന്നവരെ ബി.ജെ.പിയിലേക്ക് സ്വാഗതം ചെയ്ത് പി.കെ. കൃഷ്ണദാസ് കണ്ണൂര്: കോണ്ഗ്രസിലെ അസംതൃപ്തരായ നേതാക്കള്ക്കും പ്രവര്ത്തകര്ക്കുമായി കവാടം തുറന്നിട്ടിരിക്കുന്നതായി ബി.ജെ.പി നേതാവ് പി.കെ. കൃഷ്ണദാസ്. പൊന്നുരുക്കുന്നിടത്ത് പൂച്ചക്കെന്ത് കാര്യമെന്ന് കെ. സുധാകരനും. കണ്ണൂരില് മാധ്യമ പ്രവര്ത്തകരോട് സംസാരിക്കുകയായിരുന്നു ഇരുവരും.ബി.ജെ.പി ജില്ല കമ്മിറ്റി ഓഫിസില് വാര്ത്തസമ്മേളനത്തിലാണ്, കോണ്ഗ്രസില്നിന്ന് വരുന്ന അസംതൃപ്തരായ നേതാക്കളെയും അണികളെയും സ്വാഗതം ചെയ്യുന്നതായും അവര്ക്കായി ബി.ജെ.പി കവാടം തുറന്നിട്ടിരിക്കുകയാണെന്നും പി.കെ. കൃഷ്ണദാസ് വ്യക്തമാക്കിയത്. കോണ്ഗ്രസിനെ കോണ്സന്ട്രേഷന് ക്യാമ്ബാക്കി സുധാകരന് മാറ്റിയെന്നും പി.കെ. കൃഷ്ണദാസ് ആരോപിച്ചു. നിലവില് കോണ്ഗ്രസില്നിന്ന് പുറത്തുപോയ നേതാക്കള് ആരും സമീപിച്ചിട്ടില്ലെന്നും കൃഷ്ണദാസ് പറഞ്ഞു. പി.കെ. കൃഷ്ണദാസിെന്റ അഭിപ്രായം ശ്രദ്ധയില്പെടുത്തിയപ്പോള്, അവര്ക്ക് അത് പ്രതീക്ഷിക്കാമെന്നും അത് യാഥാര്ഥ്യമാകണമെന്നില്ലെന്നും കെ.പി.സി.സി പ്രസിഡന്റ് കെ. സുധാകരന് എം.പി വ്യക്തമാക്കി. കേരളത്തില് കോണ്ഗ്രസില്നിന്ന് ബി.ജെ.പിയിലേക്ക് ആളുകള് പോകുമെന്നത് അവരുടെ വ്യാമോഹം മാത്രമാണെന്നും കെ. സുധാകരന് എം.പി പ്രതികരിച്ചു.